Shepherd’s Pie tōż ajnfach zapiykanka pastyrsko we ôryginalnej, irlandzkij wersyji nafolowano je mielōnym miynsym, grincojgiym a na wiyrchu mo zapiyczōne sztamfkartofle. We wygańskij wersyji masa je zielōnej czoczki, markwie a zelera. Toć, posztamfowane zimioki ôstowajōm, bo to je ta naszo ôblubiōno worstwa, kero tak fajnie chrōmpie a dowo ekstra szumny smak!
Wygański Shepherd’s Pie to je jodło perfekt na jesiynny ôbiod. A ku tymu na drugi dziyń je jeszcze lepsze! Tōż dzisio ôpcyjo dlo miynsożyrcōw, kerzi sznupiōm we kuchni za czymś nowym a dlo bezmiynsnych, kerym ckni sie za ôbmiyłowanymi maszketami we flancowej wersyji. A jak zaôbycz po ôbiedzie mocie chynci na cosik słodkigo, to na mus wejrzijcie na nojlepsze a nojgibsze wygańskie ciasto szekuladowe, kere narychtujecie w piynć minut.
Recept na wygański Shepherd’s Pie – skłodniki
Skłodniki na owczorsko zapiykanka (epno szkorupa żaroôbstōno):
- 1 szolka suchej zielōnej czoczki
- 3 markewki
- 3 kyłcze zelera naciōnkowego
- 2 zwible
- 2 zōmbki knoblauchu
- 1 epno szklōnka tōmatowej bryji
- 1 łeżka sojowej zōłzy
- ôlyj do podskwarzynia
- gywirce: pōł łeżeczki suszōnej macierzōnki, rozmaryjōnu a wyndzōnej papriki
- zalca, korzyń
- ekstra idzie dociepać: buliōn z gymizōw
Sztamfkartofle:
- 6 strzednich zimiokōw (kole 500g)
- pōł szolki flancowego mlyka
- szczypet gałki muszkatołowej, rozmaryjōnu
- zalca, korzyń
- ekstra idzie dociepać kapka flancowego masła (abo ajnfachowego we wegetariańskij)
Recept na wygański Shepherd’s Pie – rychtōnek
- Czoczka tōnkōm bez godzina we warze. Potym płōcza, wymiyniōm woda a warza kole 30 minut, aż sie zrobi miyntko (ale niy bydzie sie rozlatować!).
- Bez tyn czos strugōm kartofle, kreja we sztwierci a warza we wodzie ze zalcōm, aż tyż sie zrobiōm miyntkie.
- Markwia a zeler kreja drobno w kostka. Cwibla skrōnżōm a podskwyrczōm na ôlyju. Po poru minutach dociepuja gymizy. Skwyrcza na małym ôgniu bez 10 minut. Grincojg idzie leko podloć wodōm abo buliōnym, coby fajnie zmiynkły.
- Jak czoczka je fertich, ôdcudzōm a dociepuja do narychtowanych gymizōw. Dowōm ku tymu tōmatowo bryja, knoblauch a gywirce. Akuratnie miyszōm a warza na małym ôgniu nastympne 15-20 minut.
- Z uwarzōnych zimiokōw robia sztamfkartofle (nojlepij sztamferym, ale blynderym tyż poradzicie). Dowōm mlyko, kapka masła, zalca, korzyń a gałka muszkatołowo.
- Szkorupa żaroôbstōno szmaruja kapkōm ôlyju. Przeciepuja narychtowany miszōng gymizōw ze czoczkōm, a na wiyrchu rozszmarowuja sztamfkartofle. Wszyjsko sypia rozmaryjōnym a ukłodōm pora poskōw flancowego masła.
- Zapiykanka wciepuja do piekaroka rozgrzotego do 200 gradōw na 25-30 minut. Sztamfkartofle majōm sie leko przipiyc, coby wyônaczyła sie przibrōnotniōno szupa.
- Pyrsk! Wygański Shepherd’s Pie u nos nojlepszy je na nastympny dziyń, ôdgrzoty w piekaroku. Chocioż tak ôfyn to zaôbycz szafnymy go we dwōch w jedyn dziyń – na ôbiod a na wiyczerzo 😉
Flancowo wersyjo ôwczorskij zapiykanki nafolowano je biołtkiym (czoczka) i idzie se niōm fest fajnie pojeś. To niy ma prowda, że wygańskie jodło to sōm same surowe gymizy a liście (a kapka luftu a kamoli ku tymu 😂). Je fest roztōmaito, a sznupanie za maszketami we plac miynsa sprowio, że nasza szpajzykarta je sztyjc inkszo a ciekawszo. Zamiana prziwykōw kludzi do zwiedownych eksperymyntōw we kuchni – takich, kere umiōm udziwić wszyjskich echt miynsożyrcōw.
Uwarzcie Waszo wygańsko zapiykanka Shepherd’s Pie a potajlujcie sie śnami jako Wōm sie udało a eli Wōm smakowała. A jak sznupiecie za nastympnymi receptami, to kuknijcie na ajnfachowe ciasto szekuladowe abo wygański ślōnski ôbiod niydzielny! A możnej klasyczno wodziōnka na piōntkowy wieczōr?
Mocie ôblubiōne flancowe jodło? CAbo niy umicie se umiynić żywobycia bez miynsa?
Dejcie znać w kōmyntorzu!
szl_Latn szl_Latn szl_Latn szl_Latn szl_Latn dan_Latn pol_Latn sag_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn